Primul Război Italo-Etiopian
Primul Război Italo-Etiopian a fost un conflict militar dintre Italia și Etiopia care a avut loc între anii 1895 și 1896. Conflictul și-a avut originea într-un tratat care, în accepțiunea italienilor, transforma Etiopia într-un protectorat italian. Italia a fost sprijinită în război de ceilalți membri ai Triplei Alianțe – Imperiul German și Austro-Ungaria. Spre surprinderea italienilor, împăratul etiopian Menelik al II-lea a fost sprijinit de inamicii săi tradiționali, astfel încât armata italiană, care a atacat din Eritreea Italiană în 1893, a trebuit să facă față unor forțe mai puternice decât s-ar fi așteptat. În plus, Etiopia a fost sprijinită de Imperiul Rus, care a oferit consultanți militari, a asigurat instruirea trupelor și a vândut arme etiopienilor pe toată perioada războiului. Etiopia a fost sprijinită din punct de vedere diplomatic și de Franța, care nu dorea ca Italia să devină competitor colonial în Africa. Luptele au început în 1895, când trupele italiene au atacat. La început, italienii au înregistrat câteva succese, până când trupele etiopiene au contraatacat și au asediat fortul Meqele, ai cărui apărători au fost forțați în cele din urmă să se predea. Înfrângerea italienilor a fost consfințită de Bătălia de la Adwa, în timpul căreia armata etiopiană a dat o lovitură decisivă trupelor italiene aflate într-o mare inferioritate numerică. Italienii au fost obligați să se retragă în Eritreea. În această bătălie, italienii au suferit pierderi de 7.000 de oameni și 3.000 de prizonieri. În plus, 1.200 de ascari din Eritreea au fost uciși, iar 800 de eritreeni au fost luați prizonieri și mai apoi mutilați de către etiopieni ). Pierderile etiopienilor au fost estimate la aproximativ 4.000 de soldați morți. 